32. ΑΠΟΦΑΣΗ ΥΠΟΥΡΓΟΥ ΥΓΕΙΑΣ, ΠΡΟΝΟΙΑΣ ΚΑΙ  ΚΟΙΝΩΝΙΚΩΝ ΑΣΦΑΛΙΣΕΩΝ Αριθ. Φ. 60/822 της 19/26 Μαΐου 1987 (ΦΕΚ Β΄ 264) Καθορισμός εξωϊδρυματικού επιδόματος στους πάσχοντες από παραπληγία -τετραπληγία, παραπάρεση – τετραπάρεση, ασφαλισμένους του ΤΑΚΕ. Έχοντας υπόψη: 1.Τις διατάξεις της παρ. 1 του άρθρ. 42 του Νόμ. 1140/81 «περί τροποποιήσεως και συμπληρώσεως του Νόμ. 4169/61 «περί Γεωργικών Ασφαλίσεων» και άλλων τινών διατάξεων». 2.Την υπ’ αριθ. 200/20.2.87 απόφαση του Πρωθυπουργού και του Υπουργού Υγείας, Πρόνοιας και Κοινωνικών Ασφαλίσεων «Ανάθεση αρμοδιοτήτων στους Υφυπουργούς Υγείας, Πρόνοιας και Κοινωνικών Ασφαλίσεων». 3.Τις αριθ. 417/1175/26.7.1982 (ΦΕΚ 557/82 τ.Β΄) Φ. 9/737/23.5.83 (ΦΕΚ 318 /83 τ.Β΄) και Φ. 417/944/19.7.84 (ΦΕΚ 543/84 τ. Β΄) αποφάσεις του Υπουργού Κοινωνικών Ασφαλίσεων. 4.Τη γνώμη του Διοικητικού Συμβουλίου του ΤΑΚΕ που διατυπώθηκε κατά την 159/ΚΔ΄/12.11.86 συνεδρίασή του, αποφασίζουμε: Η αριθ. 417/1175/26.7.82 (ανωτ. σελ. 290,09) απόφασή μας όπως τροποποιήθηκε με τις Φ. 9/737/ 1983 και Φ. 417/944/1984 αποφάσεις μας, αντικαθίσταται ως εξής: 1.Ασφαλισμένοι και συνταξιούχοι του ΤΑΚΕ που πάσχουν από παραπληγία ή τετραπληγία ή παραπάρεση ή τετραπάρεση, δικαιούνται μηνιαίο εξωϊδρυματικό επίδομα ίσο με το κατώτατο όριο σύνταξης του ΤΑΚΕ λόγω θανάτου που ισχύει κάθε φορά, προσαυξανόμενο κατά ποσοστό 30%. Το επίδομα αυτό χορηγείται εφόσον τα παραπάνω πρόσωπα συγκεντρώνουν τις εξής προϋποθέσεις: α)Έχουν χρόνο ασφάλισης στο ΤΑΚΕ τουλάχιστο δύο ετών. β)Κρίνονται ανίκανα για κάθε βιοποριστική εργασία από τις Υγειονομικές Επιτροπές του ΙΚΑ, που ορίζονται με τη Φ. 7/οικ. 909/3.7.1981 (ΦΕΚ 414/81 τ.Β΄) απόφαση του Υπουργού Κοινωνικών Υπηρεσιών. Σε περίπτωση που παρέχεται οποιαδήποτε εργασία απ’ όσους παίρνουν το εξωϊδρυματικό επίδομα, εφαρμόζονται ανάλογα οι διατάξεις του άρθρ. 21 του Νόμ. 1469/1984. γ)Δεν λαμβάνουν προσαύξηση λόγω απόλυτης αναπηρίας. 2.Το επίδομα αυτό δικαιούνται και τα μέλη της οικογένειας ασφαλισμένων ή συνταξιούχων που πάσχουν από τις ίδιες ασθένειες, εφόσον συγκεντρώνουν τις προϋποθέσεις που ορίζουν οι περιπτ. β΄ και γ΄ της προηγούμενης παραγράφου και εφόσον επιπλέον το άμεσα ασφαλισμένο μέλος έχει την προϋπόθεση της περίπτ. α΄ της ίδιας παραγράφου. 3.Σε περίπτωση που ο δικαιούχος του εξωϊδρυματικού επιδόματος, έχει υπαχθεί στην ασφάλιση για τον Κλάδο σύνταξης, σε περισσότερους από ένα ασφαλιστικούς Οργανισμούς αρμοδιότητας Γενικής Γραμματείας Κοινωνικών Ασφαλίσεων, τότε εφαρμόζεται η υπ’ αριθ. Φ. 21/9/οικ. 3437/9.10.85 (ΦΕΚ 121/86 τ. Β΄) υπουργική απόφαση. 4.Η καταβολή του επιδόματος αυτού, αρχίζει από την πρώτη του επόμενου μήνα εκείνου που υποβλήθηκε η σχετική αίτηση στις αρμόδιες για την κρίση της ανικανότητας Υγειονομικές Επιτροπές του ΙΚΑ ή στο ΤΑΚΕ και διακόπτεται από την πρώτη του επόμενου μήνα εκείνου που ο επιδοματούχους δικαιώθηκε όμοιο από άλλη πηγή επίδομα ή προσαύξηση λόγω απόλυτης αναπηρίας. Το επίδομα καταβάλλεται σε όλη τη διάρκεια της ασθένειας του δικαιούχου ακόμη και σε περίπτωση νοσηλείας του σε θεραπευτήριο με δαπάνες φορέα κοινωνικής ασφάλισης και αναστέλλεται μόνο σε περίπτωση τυχόν νοσηλείας του σε ίδρυμα ασυλιακής μορφής. Σε περίπτωση αναστολής καταβολής του επιδόματος, σύμφωνα με τα παραπάνω, το επίδομα επαναχορηγείται από την πρώτη του μήνα που ο δικαιούχος του εξέρχεται από το ασυλιακό ίδρυμα. 5.Συνταξιούχος που λαμβάνει προσαύξηση λόγω απόλυτης αναπηρίας και πάσχει από παραπληγία, τετραπληγία, παραπάρεση, τετραπάρεση, σε περίπτωση που κριθεί ότι δικαιούται του εξωϊδρυματικού επιδόματος και η παραπάνω προσαύξηση υπολείπεται του επιδόματος αυτού, δικαιούται τη σχετική διαφορά, επιπλέον της προσαύξησης για απόλυτη αναπηρία. 